Христо Смирненски
Amor passato

chitanka.info

Amor passato[0]

През тихите вечери есенни,

далеч от шума на града,

решавахме в мисли унесени

загадките на любовта.

Луната в сребро ни обливаше

от синия девствен покров,

самотната нощ ни упиваше

с нектара на знойна любов.

Но тихите вечери минаха,

алеите сняг посребри,

отдавна безмълвно изпитаха

последни сърдечни зари.

Днес вместо очите бръшлянени

унива ме знойният спирт

и сгряват ме с ласки неканени

децата на празния флирт.

[0] Публикация: Кво да е. Седмичен хумористичен вестник. София, г. VIII, бр. 399 от 25 януари 1920 г., с подпис: Лорд Дж. Шокинг.

Amor passato (итал.) — минала любов. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.